tartuNLP/wikipedia-smugri-20251201 huggingface dataset:
Peter Cosgrove

Peter John Cosgrove (s. 28. heinäkuuta 1947) on australialainen kenraali, joka toimi maansa kenraalikuvernöörinä vuosina 2014–2019.
Cosgrove valmistui Duntroonin sotilasakatemiasta vuonna 1968. Hän osallistui uransa alkuvaiheessa Vietnamin sotaan ja palkittiin kunniamerkillä. Vuonna 1999 hän johti INTERFET-joukkoja, jotka tukivat itä-Timorin itsenäistymistä. Itä-Timorin komennuksen aikana Cosgrovesta tuli Australian tunnetuin nykyinen kenraali, ja häntä kutsuttiin usein televisioon kommentoimaan ajankohtaisia aiheita. Vuonna 2001 hänet valittiin Vuoden australialaiseksi. Cosgrove jäi eläkkeelle sotilasuraltaan vuonna 2005.
Vuonna 2014 pääministeri Tony Abbott esitti Cosgrovea kenraalikuvernööriksi, ja sanoi nimityksen nostavan kenraalikuvernöörin viran politiikan yläpuolelle.
Joulukuussa 2018 Australian pääministeri Scott Morrison ilmoitti, että Cosgroven seuraajaksi tulee David Hurley, mutta Cosgrove jatkoi kenraalikuvernöörinä kesäkuuhun 2019, jolloin Hurleyn kausi Uuden Etelä-Walesin kuvernöörinä päättyi.
Cheapside

Cheapside on noin puolen kilometrin pituinen katu Lontoon Cityssä. Se kulkee St Paulin katedraalin koillispuolelta kohti Bankin metroasemaa. Se on Lontoon vanhimpia katuja ja kaupungin vanha pääkatu, mutta nykyisin se ei juuri eroa muusta kaupunkiympäristöstä. Siellä on kauppoja ja toimistoja.
Cheapside oli Lontoon suurin markkinapaikka keskiajalta 1800-luvulle, jolloin se alkoi vähitellen menettää suosiotaan muille ostoskaduille. Kadun nimi tulee muinaisenglannin sanasta "ceap", joka tarkoittaa kauppaa. Monet Cheapsiden sivukadut on nimetty niillä myytyjen tuotteiden mukaan, esimerkiksi Honey Lane, Milk Street ja Bread Street. Cheapsiden itäpäässä sijaitsevan Old Jewryn varrella oli Lontoon ghetto.
Nimisjoki

Nimisjoki on Oulujoen vesistön Oulujärven alueeseen kuuluva lyhyehkö joki Nimisjärven kylällä Vaalassa. Se alkaa Nimisjärvestä ja laskee Oulujärveen. Joen pituus on 1,5 kilometriä. Nimisjärven ja Oulujärven keskimääräisten vedentasojen ero on 0,9 metriä.
Joki lähtee Nimisjärven kaakkoisnurkasta, jossa järvi sivuaa seututietä 800. Joki virtaa eteläkaakkoon ja laskee Oulujärven Kaarteenperään. Jokivarsi on nykyään asumaton, mutta joen varrella on useita kivikautisia asuinpaikkoja. Joen alajuoksulla on lisäksi lapinpato.
Eumorpha labruscae

Eumorpha labruscae on kiitäjien heimoon kuuluva perhoslaji, jota tavataan suuressa osassa trooppista ja subtrooppista Amerikkaa.
Ulkonäkö ja koko.
"E. labruscae" on siipien kärkiväliltään noin 11–12 senttimetriä. Etusiivet ovat vihreät, ja niiden keskiosassa on tummempi kolmionmutoinen alue. Takasiipien pääväri on sininen ja musta, ja värit muodostavat tietynlaisen silmäkuvion. Siivissä on myös punainen viiva. Takasiipien reunat ovat keltaiset.
Levinneisyys.
"E. labruscae" on levinnyt laajalle alueelle trooppisessa ja subtrooppisessa Amerikassa. Pohjoisessa sitä tavataan Floridassa, Mississippissä, Texasin eteläosissa ja Arizonassa. Sieltä levinneisyysalue jatkuu Meksikon ja Väli-Amerikan kautta Etelä-Amerikkaan ja aina Argentiinaan asti.
Rebelstar Raiders

Rebelstar Raiders on Red Shiftin julkaisema vuoropohjainen taktiikkapeli, joka on julkaistu vuonna ZX Spectrumille. Pelin on Julian Gollop, joka on suunnitellut myöhemmin "Laser Squad" ja "" -pelit. Pelille on julkaistu seuraajat "Rebelstar" ja "Rebelstar II".
Mythos Games julkaisi myöhemmin pelin ja sen seuraajat yhtenä kokoelmana "The Rebelstar Collection".
Pelaaminen.
Pelissä kaksi pelaajaa ohjaa vuorotellen 20-30:n hahmon joukkoa. Pelissä ei ole tietokonevastustajaa.
Pelissä oli jo useita ideoita, joita laajennettiin "X-Com" -sarjan peleissä.
Curium(III)hydroksidi

Curium(III)hydroksidi tai curiumhydroksidi Cm(OH)3 on aktinoidi curiumin epäorgaaninen hydroksidi. Louis B. Werner ja Isadore Perlman valmistivat ainetta syksyllä 1947 ja se oli ensimmäisenä syntetisoitu curiumin yhdiste. 
Curiumhydroksidia voidaan saada ammoniakin reaktiolla Cm3+-suolaliuosten kanssa. Curiumhydroksidi on kidevedetön väritön tai kellertävä kiinteä aine, joka liukenee hyvin vähän veteen. Sillä on uraani(III)kloridin tyyppinen heksagonaalinen kiderakenne (avaruusryhmä P63/m, numero 176, hilavakiot a=639,1 pm ja c=371,2 pm).
Curiumin voimakkaan radioaktiivisuuden vuoksi 244Cm(OH)3 hajoaa radiolyysillä päivän kuluessa, kun taas amerikiumhydroksidille 241Am(OH)3 sama prosessi vie 4–6 kuukautta.
Dissimulate

Dissimulate on The Berzerkerin toinen studioalbumi, joka julkaistiin 26. elokuuta 2002. Albumi on yhtyeen ainoa, jolla konerumpujen sijaan soittaa oikea rumpali.
AllMusicin levyarvostelija kuvaili albumia pahuutta huokuvaksi ja sanoi sen olevan otollinen metallimusiikin äärimmäisyyksiä hakevalle yleisölle.
Rockhampton

Rockhampton on kaupunki Australiassa, Queenslandin osavaltiossa. Kaupungissa oli 61 213 asukasta vuoden 2016 väestönlaskennassa, ja se sijaitsee 525 kilometriä Brisbanesta luoteeseen. Rockhampton perustettiin vuonna 1858 ja siitä tuli kaupunki vuonna 1960. Kaupungissa tuotetaan esimerkiksi lihaa, kemikaaleja ja trooppisia hedelmiä. Kaupunki sijaitsee lähellä Isoa valliriuttaa, joten turismi on tärkeää kaupungille. Kaupungin asukkaista noin 20 prosenttia on alle 14-vuotiaita, ja noin 16 prosenttia on yli 65-vuotiaita.
Ilmasto.
Rockhamptonissa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 22 °C ja keskimääräinen sademäärä 890 millimetriä. Tammikuu on lämpimin kuukausi. Silloin vuorokauden keskilämpötila on noin 27 °C. Viilein kuukausi on heinäkuu, jolloin keskilämpötila on noin 16 °C. Sateisin kuukausi on tammikuu, jolloin sataa keskimäärin noin 157 millimetriä. Syyskuu puolestaan on kuivin kuukausi. Silloin keskimääräinen sadanta on 21 millimetriä.
The Berzerker (albumi)

The Berzerker on samannimisen yhtyeen esikoisalbumi, joka julkaistiin 10. huhtikuuta 2000. Albumilla käytetään yhtyeelle tyypillisesti rumpukonetta oikean rumpalin sijaan.
Sunshine Coast

Sunshine Coast on esikaupunkialueen kaltainen alue Kaakkois-Queenslandissa, Australiassa. Vuonna 1967 se määriteltiin alueeksi, joka kattaa Landsborough'n, Maroochyn ja Noosan piirikunnat, poislukien Bribie Islandin.
Alue sijaitsee 100 kilometrin (62 mailin) päässä Brisbanen keskustasta pohjoiseen, Korallimeren rannikolla Kaakkois-Queenslandissa. Sen kaupunkialue ulottuu noin 60 kilometrin (37 mailin) matkalle rannikolla ja sisämaassa Pelican Watersista Tewantiniin.
Alueella on useita rannikkokeskuksia, kuten Caloundra, Kawana Waters, Maroochydore ja Noosa Heads. Nambour ja Maleny ovat kehittyneet merkittäviksi kaupallisiksi keskuksiksi sisämaassa.
Vuodesta 2014 alkaen Sunshine Coastin alue on jaettu kahteen paikallishallintoalueeseen: Sunshine Coast Region ja Noosan piirikunta (Shire of Noosa), jotka hallinnoivat alueen etelä- ja pohjoisosia. 
Kesäkuussa 2021 Sunshine Coastin kaupunkialueella arvioitiin asuvan noin 398 840 ihmistä, mikä tekee siitä väkiluvultaan Queenslandin viidenneksi ja koko Australian yhdeksänneksi suurimman alueen. Alueen väestö on kasvanut tasaisesti keskimäärin 2,4 % vuodessa viiden vuoden aikana vuoteen 2018 asti.
Historia.
"Ennen siirtomaakautta".
Sunshine Coastin varhaisimmat asukkaat olivat alkuperäiskansat Gubbi Gubbi "(tunnetaan myös nimillä Kabi Kabi, Cabbee, Carbi, Gabi Gabi)" ja Wakka Wakka. Kabi-heimon alue kattoi noin 21000 neliökilometriä (8200 neliömailia) rannikkoa pitkin 27. leveyspiiriltä pohjoiseen Burrum-joen suulle asti. Wakka Wakka -kansan alue oli noin 13 000 km² (5000 neliömailia) ja se oli suunnilleen kolmionmuotoinen alue Kabi-alueen länsipuolella. Se sisälsi pienen osan Dawsonin alueesta ja sen pohjoisraja kohtasi Kabi-heimon rajan Wallassa. Nämä kaksi heimoa elivät sovussa, solmivat avioliittoja keskenään ja noudattivat samoja yhteiskunnallisia sääntöjä. He elivät nomadisesti, keräten ruokaa matkallaan leiripaikasta toiseen.
Gubbi Gubbi on Australian aborginaalikieli, jota puhutaan Gubbi Gubbi -alueella. Kielen levinneisyys kattaa alueita, jotka kuuluvat nykyisiin Sunshine Coastin ja Gympien paikallishallintoalueisiin. Erityisesti kielialueeseen kuuluvat Caloundra, Noosa Heads, Gympie sekä alueita pohjoisessa kohti Maryborough'ta ja etelässä Cabooltureen.
Warwick (Australia)

Warwick on kaupunki Australiassa, Queenslandin osavaltiossa. Kaupungissa oli 13 860 asukasta vuoden 2016 väestönlaskennassa, ja se sijaitsee Brisbanesta lounaaseen. Maatalous on tärkein elinkeino kaupungille, jossa tuotetaan esimerkiksi maitotuotteita. Warwick on nimetty Englannissa sijaitsevan samannimisen kaupungin mukaan. Kaupungin asukkaista noin 21 prosenttia on alle 14-vuotiaita, ja noin 22 prosenttia on yli 65-vuotiaita.
Ilmasto.
Warwickissa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 17 °C ja keskimääräinen sademäärä 705 millimetriä. Tammikuu on lämpimin kuukausi. Silloin vuorokauden keskilämpötila on noin 23 °C. Viilein kuukausi on heinäkuu, jolloin keskilämpötila on noin 10 °C. Sateisin kuukausi on joulukuu, jolloin sataa keskimäärin noin 96 millimetriä. Kesäkuu puolestaan on kuivin kuukausi. Silloin keskimääräinen sadanta on 30 millimetriä.
Yeppoon

Yeppoon on kaupunki Australiassa, Queenslandin osavaltiossa. Kaupungissa oli 16 351 asukasta vuoden 2016 väestönlaskennassa, ja se sijaitsee 700 kilometriä Brisbanesta pohjoiseen. Kaupungissa tärkeitä elikeinoja ovat esimerkiksi kalastus, puutavaran valmistus ja maatalous. Se on myös suosittu turistikohde. Iso valliriutta sijaitsee sen lähistössä ja alueella on runsaasti lintuja. Kaupungin asukkaista noin 19 prosenttia on alle 14-vuotiaita, ja noin 19 prosenttia on yli 65-vuotiaita.
Ilmasto.
Yeppoonissa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 22 °C ja keskimääräinen sademäärä 1 167 millimetriä. Tammikuu on lämpimin kuukausi. Silloin vuorokauden keskilämpötila on noin 27 °C. Viilein kuukausi on heinäkuu, jolloin keskilämpötila on noin 17 °C. Sateisin kuukausi on helmikuu, jolloin sataa keskimäärin noin 201 millimetriä. Syyskuu puolestaan on kuivin kuukausi. Silloin keskimääräinen sadanta on 21 millimetriä.
Murud-Janjira

Murud-Janjira on Intian Maharashtran osavaltiossa Murudin kaupungissa sijaitseva merilinnoitus ja huomattava turistinähtävyys. Linnoitus sijaitsee pienellä saarella, joka on noin kolmen kilometrin päässä Murudin kaupungista. Ahmednagarin sulttaanikunta rakennutti Janjiran linnoituksen 1600-luvulla, ja rakennustöitä johti Malik Ambar. Linnoitus säilyi valloittamattomana sekä Portugalin että brittien valtakausien aikana.
Virginia Lee

Virginia Lee (s. 6. huhtikuuta 1965 Sydney, Australia) on australialainen soutaja, joka saavutti olympiapronssia ja voitti yhden maailmanmestaruuden.
Lee aloitti arvokilpailu-uransa kevyessä perämiehettömässä nelosessa ja sijoittui MM-kilpailuissa neljänneksi Nottinghamissa 1986 ja Kööpenhaminassa 1987. Montrealissa 1992 hän voitti maailmanmestaruuden ja Račicen MM-kilpailuissa 1993 hän sijoittui jälleen neljänneksi.
Vuonna 1994 Lee kilpaili kevyessä pariairokaksikossa ja sijoittui Annabel Katerin kanssa Indianapolisin MM-kilpailuissa seitsemänneksi. Tampereen MM-kilpailuissa 1995 Leen parina oli Joanne Morgan ja tuloksena neljäs sija. Atlantan olympialaisissa 1996 kevyet luokat olivat ensi kertaa mukana olympiaohjelmassa ja Lee saavutti Rebecca Joycen kanssa pronssia kevyessä pariairokaksikossa.
Lee palasi MM-kilpailuihin vuonna 1999 ja saavutti Sally Newmarchin kanssa St. Catharinesissa pronssia kevyessä pariairokaksikossa. Sydneyn olympialaisissa 2000 he sijoittuivat neljänneksi.
Rebecca Joyce

Rebecca Susan ”Bec” Joyce (s. 12. syyskuuta 1970 Melbourne, Australia) on australialainen soutaja, joka saavutti olympiapronssia ja voitti yhden maailmanmestaruuden.
Joyce aloitti arvokilpailu-uransa kevyessä perämiehettömässä nelosessa ja sijoittui MM-kilpailuissa neljänneksi Bledissä 1989, saavutti hopeaa Tasmaniassa 1990 ja sijoittui viidenneksi Wienissä 1991. Wienissä hän kilpaili myös kahdeksikossa, jossa Australia jäi B-finaalin viimeiseksi.
Tampereen MM-kilpailuissa 1995 Joyce voitti kevyessä yksikössä kultaa yli 1,5 sekunnin erolla seuraavaan. Atlantan olympialaisissa 1996 kevyet luokat olivat ensi kertaa mukana olympiaohjelmassa ja Joyce saavutti Virginia Leen kanssa pronssia kevyessä pariairokaksikossa.
Viimeisissä MM-kilpailuissaan Kölnissä 1998 Joyce sijoittui kevyessä pariaironelosessa viidenneksi.
Völuspá

Völuspá ( "Näkijättären ennustus") on runo, joka koostuu 65 lyhyestä säkeistöstä, jotka käsittelevät muinaisen pohjolan maailmankuvaa. Runo kertoo jumalten, ihmisten ja hirviöiden maailman historian, aina sen alusta Ragnarökiin saakka. Vaikka se on aihepiiriltään pakanallinen, on sen kuvakielessä nähtävissä kristillistä vaikutusta. 
Völuspán on luultavasti sepittänyt skaldi, joka on saanut vaikutteita kristinuskosta, sillä tässä runossa vanhalla pakanauskolla on eettisiä puolia, joita ei löydy muista Edda-runoista. Völuspássa kuvatut maisemat ovat Islannista, ja uskotaankin, että runo olisi sepitetty Islannissa noin vuonna 1000, niihin aikoihin kun islantilaiset kokivat vanhan muinaisuskonsa katoavan ja kristinuskon puolestaan nousevan.
Tarinan kertoo ikivanha alkujättiläisten kasvattama völva eli näkijätär. Näkijättären kuvaama kosminen mullistus on symbolinen esitys hiipuvan germaanisen maailman vääjäämättömästä tuhosta, jonka jumalten ja ihmisten kauhistuttavan pahat teot ovat saaneet aikaan. Runo alkaa siitä, kun näkijätär muistaa maailman luomisen ja varhaisen kulta-ajan sekä sen, kuinka pahuus ja riita saapuivat maailmaan ja kuinka Balderin kuolema aiheutti lisää rauhattomuuksia. Sitten näkijätär siirtyy varsinaiseen profetiaan. Hän kertoo viime aikojen moraalisesta rappiosta ja Ragnarökista, hyvien ja pahojen voimien välisestä taistelusta, joka päättyy maailman loppuun. Sen jälkeen merestä nousee uusi maa, ja alkaa uusi kulta-aika.
Peter Hollingworth

Peter John Hollingworth (s. 10. huhtikuuta 1935) on australialainen piispa. Hän toimi Australian kenraalikuvernöörinä vuosina 2001-2005.
Hollingworth valmistui teologian lisensiaatiksi Melbournen yliopistosta vuonna 1960. Hän toimi saurakuntatehtävissä 25 vuotta ja opiskeli samalla sosiologiaa. Vuonna 1985 hänestä tuli piispa ja 1989 Brisbanen arkkipiispa.
Hollingworth nimitettiin kenraalikuvernööriksi kesäkuussa 2001. Hän erosi tehtävästä toukokuussa 2003. Eron syynä oli tuolloin esilletullut lasten hyväksikäyttötapaus, jossa Hollingworth oli arkkipiispana suojellut alaistaan.
William Deane

William Patrick Deane (s. 4. tammikuuta 1931) on australialainen juristi. Hän toimi Australian kenraalikuvernöörinä vuosina 1996-2001.
Hän on opiskellut kansainvälistä oikeutta Australian lisäksi Haagissa. Ennen kenraalikuvernöörin virkaa hän työskenteli Australian korkeimman oikeuden tuomarina.
Iridoidit

Iridoidit ovat monoterpenoideihin kuuluvia usein heterosyklisiä orgaanisia yhdisteitä. Iridoideja tavataan useista kasveista ja eräistä hyönteisistä ja rakenteeltaan erilaisia ryhmään kuuluviä yhdisteitä tunnetaan yli 3 000. Iridoidit ovat kasveissa ja hyönteisissä tärkeitä puolustuskemikaaleja kasvinsyöjiä ja saalistajia vastaan.
Rakenne, biosynteesi ja ominaisuudet.
Iridoidien perusrakenne koostuu kahdesta toisiinsa fuusioituneesta renkaasta, jotka ovat syklopentaanirengas ja kuudesta atomista koostuvasta asetaali- tai laktonirenkaasta. Eräissä iridoideissa toinen näistä ketjuista on rengasrakenteisen sijaan avoketjuinen. Nimitys iridoidit tulee "Iridomyrmex"-suvun muurahaisista, joista eristettiin ryhmään kuuluvat iridodiaali ja iridomyrmesiini. Yleisimpiä iridoideja kasveissa ovat aukubiini ja katalpoli ja tunnetuimpiin kuuluu kissanminttujen nepetalaktoni. Iridoidit esiintyvät tyypillisimmin glykosideina.
Iridoidien bisynteesi on monimutkainen. Se lähtee mevalonaattireitin tuotteista kuten geraniolista ja nerolista. Näistä muodostuu hapetus- ja syklisointireaktioiden seurauksena iridodiaalia, joka toimii muiden iridoidien ja eräiden alkaloidien synteesin esiasteena. Monilla iridoideilla on biologista aktiivisuutta. Kasveissa ne toimivat puolustusmekanismina kasveja syöviä hyönteisiä ja nisäkkäitä vastaan ja niillä on tyypillisesti kitkerä maku. Iridoideilla on myös antiviraalisia, verenpainetta alentavia, kolesterolia alentavia, kipua ja tulehdusta lieventäviä sekä syöpäkasvainten kasvua hillitseviä ominaisuuksia. Tämän vuoksi iridoidien ominaisuuksia lääkinnällisiin tarkoituksiin tutkitaan. Eräät iridoidit hapettuvat happamissa olosuhteissa muodostaen väriltään voimakkaan sinisiä yhdisteitä.
Aarne Robert Castrén

Aarne Robert Castrén (3. toukokuuta 1892 Helsinki – 5. maaliskuuta 1973 Helsinki) oli suomalainen liikejuristi, joka toimi muun muassa asianajajana, Helsingin Osakepankin pääjohtajana ja useiden suuryhtiöiden hallintoneuvostoissa, johtokunnissa ja hallituksissa. Sanoman johtokunnassa hän oli jäsenenä vuodesta 1957 ja puheenjohtajana vuosina 1959–1972.
Aarne Robert Castrénin vanhemmat olivat pääministeri Kaarlo Castrén ja Elin Tamelander. Castrénin puoliso vuodesta 1921 oli Saskia Leclerq, pianisti Fanny Flodin-Gustavsonin ja runoilija Julien Leclercqin tytär. Asianajaja Aarne Frithiof Louis Castrén oli heidän poikansa. Aarne Robert Castrén tuli ylioppilaaksi 1910, suoritti oikeustutkinnon 1915 ja sai varatuomarin arvon 1918. Hän toimi asianajajana ja osakkaana Castrén &amp; Snellman -lakiasiantoimistossa 1917–1946, Helsingin Osakepankin pääjohtajana 1946–1948 ja lukuisten eri yhtiöiden hallintoelimissä, mukaan lukien Wärtsilä, Pohjoismaiden Yhdyspankki, Ab Julius Tallberg Oy, Kymi, Ericsson ja Sanoma. Suomen Lainopillisen Yhdistyksen hallituksen jäsen Castrén oli yli 30 vuotta.
Niksaari

Niksaari (ruots. "Niksor" tai "Niksår") on saari Salon kaupungin eteläosissa Särkisalossa. Niksaari sijaitsee Särkisalon pääsaarten Isoluodon ja Ulkoluodon välissä. Molempiin saariin on rakennettu siltayhteys.
Niksaari muodostaa oman rekisterikylänsä. Vanha Niksaaren kalastajakylä on varsin yhtenäinen 1800-luvulla rakennettu perinteinen saaristolaiskylä. Kylä sijaitsee saaren itälaidalla. Nykyisin kylä on muutettu Armonlaakson lomailukeskukseksi. Saaren sisäosat on rakentamatonta metsämaata. Ranta-alueet on pitkälti hyödynnetty kesäasutukseen.
Niksaaressa on toiminut kalkkilouhos. Louhos on nykään luonnonsuojelualuetta. Niksaari on särkisalolaisten kokoontumispaikka ja saarella on yleinen sauna ja yhteinen venelaituri. Saaresta kulkee pengertie luodolle Björkgrundet-Algrundet, josta on Ulkoluodon silta Niksaarenströömin yli naapurisaareen. Luodolla sijaitsee myös Ravintola Nixor.
Monivuotinen rahoituskehys

Monivuotinen rahoituskehys (MRK) on Euroopan unionin yli-eurovaalikautinen, seitsemäksi vuodeksi kerrallaan laadittava talousraami joka säätelee unionin vuosittaisia budjetteja. 
Valmistelu.
MRK:n valmistelee Euroopan komissio, jonka jälkeen se vaatii yksimielisen hyväksynnän Euroopan unionin neuvostolta. Tämän jälkeen Euroopan parlamentti joko hyväksyy tai hylkää ehdotuksen.
Tavoitteet.
Rahoituskehys säätää päätoimialoittain maksimirajat sille, paljonko unionin vuosittaisessa budjetissa voidaan käyttää rahaa.
Kehyksen tavoitteena on myös:
Kuivasto

Kuivasto () on kylä Raaseporin kaupungin Tenholassa läntisellä Uudellamaalla. Kylä sijaitsee Tenholan länsirajalla meren rannalla. Kuivaston naapurikylät ovat Degergård sekä Salon kaupungin puolella sijaitseva Kraila.
Kuivaston laajan kyläalueen keskellä on järvimäinen merenlahti Lillsjön. Varsinainen kylätontti sijaitsee Lillsjönin länsipuolella. Kylän itäosaa hallitsee suuri drumliini, joka rajaa Kuivaston Isosuon ja Träskmossenin suoalueet taakseen. Kuivastossa sijaitsee myös Svinberget-Lagerholmenin Natura 2000 -luonnonsuojelualue. Alueen luonto on perinteistä uusmaalaista rannikkotyyppiä, jossa on jalopuulehtoja ja kallioista mäntymetsää, sekä luonnontilainen kluuvijärvi Rådalssjön.
Varhaisin maininta Kuivaston kylästä on vuodelta 1549. Kylän alueella on kaksi pronssikautista röykkiöhautaa. Esihistoriallisesta asutuksesta kylän alueella ei kuitenkaan ole viitteitä, eikä kylän asutus ole ollut jatkuvaa; ainakin 1600-luvulla kylä on ollut autiona. Kylä on todennäköisesti ollut aina hajanainen ja kantatilojen paikat ovat vaihdelleet. Mahdollisia vanhoja satamarakenteita on nähtävillä Hamnvikenissä. Vanhin säilynyt kartta Kuivastosta on vuodelta 1826.
Sucker

Sucker voi tarkoittaa ainakin seuraavia asioita:
Salibandyn C-sarjan maailmanmestaruuskilpailut 2004

Salibandyn C-sarjan maailmanmestaruuskilpailut 2004 järjestettiin huhtikuussa 2004 Espanjassa. MM-kisojen C-sarja järjestettiin tällöin ensimmäistä kertaa, sillä joukkueiden määrä B-sarjassa suureksi. MM-kisojen A- ja B-sarja järjestettiin toukokuun lopulla Ruotsissa.
C-sarjan voitti Japani, nousten vuodeksi 2006 MM-kisojen B-sarjaan.
Pudotuspelit.
Sijat 5–6
Välierät
Pronssiottelu
Finaali
Frank Forde

Francis Michael ”Frank” Forde (18. heinäkuuta 1890 – 28. tammikuuta 1983) oli australialainen työväenpuolueen poliitikko. Hän toimi eri ministerin tehtävissä 1930- ja 1940-luvuilla, sekä maan pääministerinä kahdeksan päivän ajan heinäkuussa 1945. Hänen pääministerikautensa on Australian historian lyhyin.
Forde syntyi Mitchellissä Queenslandissa kuusilapsisen perheen toiseksi vanhemmaksi lapseksi. Hänen vanhempansa olivat John Forde ja Ellen Quirk, jotka olivat molemmat irlantilaista syntyperää.
Nuoruudessaan Forde toimi opettajana ja rautatietyöläisenä. Hän päätyi työnsä vuoksi vuonna 1914 Rockhamptoniin, missä hän vaikutti useissa järjestöissä. Hänet valittiin vuonna 1917 Australian parlamenttiin Rockhamptonista sen nuorimpana jäsenenä. Joulukuussa 1922 hänet valittiin parlamenttiin Capricornian vaalipiiristä. Hän säilytti tämän paikkansa vuoteen 1946 asti.
Forde toimi Australian kauppa- ja tulliministerinä vuodet 1931–1932. Vuonna 1935 hän hävisi äänin 11–10 John Curtinille äänestettäessä työväenpuolueen uudesta puheenjohtajasta.
John Curtin kuoli heinäkuussa 1945, jolloin varapääministerin tehtävässä olleesta Fordesta tuli pääministeri. Hän ei pysynyt pääministerinä kauaa, sillä hän hävisi työväenpuolueen puheenjohtajavaalin karismaattisemmalle Ben Chifleylle. Hän toimi tämän jälkeen vielä Australian puolustusministerinä elokuusta marraskuuhun 1946 sekä Australian Kanadan-suurlähettiläänä vuodesta 1946 vuoteen 1953.
Forden miniä Leneen Forde toimi vuodet 1992–1997 Queenslandin kuvernöörinä.
Architect of the Capitol

Architect of the Capitol (AOC) on Yhdysvaltojen liittovaltion virasto, joka operoi, kehittää ja ylläpitää United States Capitol -kompleksia, johon kuuluvat esimerkiksi kongressitalo (United States Capitol) ja korkeimman oikeuden rakennus. "Architect of the Capitol" (Capitolin arkkitehti) on myös viraston johtajan nimike.
Historia.
Viraston historian katsotaan alkavan vuodesta 1793, jolloin kongressitaloa alettiin rakentaa Washingtoniin ja sen suunnittelijasta William Thorntonista tuli siten ensimmäinen Capitolin arkkitehti. Nimeä "Architect of the Capitol" käytettiin ensimmäisen kerran sekä virastosta että henkilöstä vuonna 1867 Edward Clarkin toimiessa virassa. Hänen kuoltuaan käytettiin nimitystä ”Superintendent of the Capitol Buildings and Grounds”, kunnes vuonna 1921 päätettiin, että Architect of the Capitol olisi virallinen nimi ja sitä on käytetty siitä lähtien.
Zelman Cowen

Zelman Cowen (7. lokakuuta 1919 – 8. joulukuuta 2011) oli australialainen oikeustieteilijä, joka toimi Australian kenraalikuvernöörinä 8. joulukuuta 1977 – 29. heinäkuuta 1982.
Cowen opiskeli oikeustiedettä Australiassa ja Oxfordin yliopistossa, missä hän väitteli ennen paluutaan Australiaan vuonna 1950. Hänestä tuli oikeustieteen professori, ja hän alkoi pitää suosittuja radioesitelmiä ajankohtaisista asioista.
Kenraalikuvernööri John Kerr oli herättänyt huomiota hajottamalla Whitlamin hallituksen. Kerrin jäätyä eläkkeelle uusi pääministeri Malcolm Fraser kutsui Cowenin palauttamaan kansan kunnioituksen kenraalikuvernöörin tehtävää kohtaan. Tässä Cowen onnistuikin hyvin.
Australian ilmasto

Australian ilmasto on Australian mantereen eri osissa vallitsevat sääolot ja niiden muutokset pitkän ajan kuluessa. 
Mantereen pohjoisosat kuuluvat kuumaan, keskiosat lämpimään ja eteläosat lauhkeaan ilmastovyöhykkeeseen. Keskiosat ovat pysyvien korkeapaineiden leveysasteilla, ja muistuttavat Saharaa ja Kalaharia. Sateisemmat alueet reunustavat mantereen kuivaa ydintä. Trooppisessa pohjoisosassa sadekausi ajoittuu marraskuun ja huhtikuun välille, kun pasaatien kohtaamisvyöhyke liikkuu alueelle. Samaan aikaan syntyy Australian monsuuni, ja vallitseva tuulensuunta on koillisesta.
Australian itä- ja kaakkoisosissa sateita saadaan ympäri vuoden. Keskiosan aavikko ulottuu länsirannikolle 18. ja 30. eteläisen leveyspiirin välisellä alueella sekä etelärannikolle 125. ja 135. itäisen pituuspiirin välisellä alueella.
Trooppiset syklonit osuvat Australiaan pari kertaa vuodessa, yleensä maan pohjois- ja luoteisosaan. Ne esiintyvät yleensä kesäkaudella joulu-huhtikuussa. 
Australian alueen sykloneille annetaan nimet yhdestä listasta, jota ei aloiteta alusta kauden vaihtuessa. Lista julkaistiin vuonna 2008. Australiaan osuneita sykloneita ovat olleet mm. syklonit Monica ja Marcus. 
Muita vaarallisia sääilmiöitä ovat tulvat, maastopalot, pitkät kuivuusjaksot ja hellekaudet. Näiden ilmiöiden esiintyminen riippuu alueesta ja vuodenajasta. Lisäksi El Niño aiheuttaa suuria eroja eri vuosien välille.
John Kerr

John Robert Kerr (24. syyskuuta 1914 – 24. maaliskuuta 1991) oli australialainen oikeustieteilijä, joka toimi Australian kenraalikuvernöörinä 11. heinäkuuta 1974 – 8. joulukuuta 1977. Hänen kaudellaan Australia oli perustuslaillisessa kriisissä.
Kerr opiskeli lakia ja auskultoi asianajajaksi vuonna 1938.
Toisen maailmansodan aikana Kerr oli sijoitettuna maavoimien tutkimusosasto DORCA:an. Sodan jälkeen DORCA alkoi kouluttaa hallintovirkamiehiä Australian territorioihin, ja Kerr kutsuttiin tämän koulutustoiminnan johtajaksi. Hän palasi asianajajaksi 1949. Hän oli liittynyt työväenpuolueeseen 1948.
Pääministeri Gough Whitlam pyysi Kerriä kenraalikuvernööriksi useiden muiden ehdokkaiden kieltäydyttyä. Kerr epäröi, mutta suostui ja aloitti kautensa 11. heinäkuuta 1974. Ensimmäisen vuoden aikana hän matkusti ulkomailla enemmän kuin edeltäjänsä, osallistui moniin seremonioihin mutta käytti vähemmän aikaa hallituksen ohjaamiseen. Whitlamin hallitus oli monissa kriiseissä, joissa se antoi mielikuvan taitamattomasta taloudenpidosta. Malcolm Fraserin johtama oppositio sai enemmistön senaatissa.
Whitlamin työväenpuolueella oli enemmistö edustajainhuoneessa. Häntä painostettiin hajottamaan parlamentti, mutta hän ehdotti sen sijaan senaatin puolivaalien järjestämistä.
Kerr hajotti hallituksen ja kutsui Fraserin perustamaan väliaikaishallituksen vaaleihin asti. Fraserin Australian liberaalipuolue voitti vaalit selvästi.
Asiakirjoista on myöhemmin selvinnyt, että Kerr oli selvittänyt perustuslain takaamia oikeuksiaan laajasti jo ennen kriisin kärjistymistä. Hän oli ollut yhteydessä Englannin kuningashuoneeseen ja maan korkeimman oikeuden tuomareihin.
The Irishman

The Irishman on vuonna 2019 ensi-iltansa saanut yhdysvaltalainen elämäkerrallinen rikoselokuva, jonka on ohjannut Martin Scorsese. Sen käsikirjoitti Steven Zaillian perustuen Charles Brandtin kirjaan "I Heard You Paint Houses". Elokuvan pääosissa näyttelevät Robert De Niro, Al Pacino, Joe Pesci, Ray Romano, Bobby Cannavale, Anna Paquin, Stephen Graham ja Harvey Keitel. Elokuva kertoo rekkakuski Frank Sheeranista (De Niro), joka alkaa tehdä töitä palkkatappajana Russell Bufalinon (Pesci) mafiaperheessä, ja ammattiyhdistysjohtaja Jimmy Hoffan (Pacino) henkivartijana.
"The Irishman" sai ensi-iltansa New Yorkin elokuvajuhlilla 27. syyskuuta 2019. Se julkaistiin Netflixissä 27. marraskuuta 2019. Elokuva sai kahdeksan Oscar-ehdokkuutta vuoden 2020 gaalassa, muun muassa parhaasta elokuvasta, ohjauksesta, miessivuosasta (Pacino ja Pesci) ja alkuperäiskäsikirjoituksesta. Golden Globe 2020 -gaalassa elokuva sai viisi ehdokkuutta, ja Bafta-gaalassa 10 mukaan lukien paras elokuva.
Vastaanotto.
Rotten Tomatoes -kerääjäsivustolla sen saamasta 408 arvostelusta 96 prosenttia olivat myönteisiä. Metacritic-sivustolla se sai 94 pistettä sadasta perustuen 55 arvosteluun. "Helsingin Sanomien" Veli-Pekka Lehtonen, ja "Hufvudstadsbladetin" Sara Ehnholm Hielm antoivat molemmat elokuvalle neljä tähteä viidestä.
Cedric Sloane

Cedric Hay Sloane (19. lokakuuta 1915 – 6. helmikuuta 1992) oli australialainen maastohiihtäjä. 
Oslon olympialaisissa 1952 Sloane osallistui 18 km:lle sijoittuen 75:nneksi eli viimeiseksi maaliintulleeksi. 50 km:llä hän keskeytti.
Bruce Haslingden

Edward Bruce Haslingden (29. maaliskuuta 1923 – 17. huhtikuuta 2007) oli australialainen maastohiihtäjä. 
Oslon olympialaisissa 1952 Haslingden osallistui 18 km:lle sijoittuen 75:nneksi eli toiseksi viimeiseksi maaliintulleeksi. 50 km:llä hän keskeytti.
Paul Hasluck

Paul Meernaa Caedwalla Hasluck (1. huhtikuuta 1905 – 9. tammikuuta 1993) oli australialainen historioitsija ja poliitikko, joka toimi Australian kenraalikuvernöörinä 30. huhtikuuta 1969 – 11. heinäkuuta 1974.
Hasluck syntyi Fremantlessa Länsi-Australiassa. Hänen vanhempansa Ethel Meernaa Hasluck ja Patience Eliza Wooler olivat molemmat Pelastusarmeijan upseereja. Perhe muutti ennen pitkää Guildfordin lähiöön Perthiin, jotta pojalla olisi ollut paremmat mahdollisuudet opiskella. Hasluck opiskeli Länsi-Australian yliopistossa kahdessa eri rupeamassa ja teki gradunsa Australian alkuperäisasukkaiden kohtelusta vuonna 1940.
Toimiessaan eri tehtävissään Hasluck pyrki tyypillisesti tukemaan alkuperäisasukkaiden oikeuksia.
Hasluck avioitui vuonna 1932 Alexandra Margaret Martin Darkerin kanssa. Hän kuoli eturauhassyöpään 9. tammikuuta 1993 ja hänen vaimonsa myöhemmin samana vuonna. Hänen mukaansa nimettiin Länsi-Australiassa vaalipiiri vuonna 2001.
Kankaro

 
Kankaro on Kouvolan kaupunginosa ja tilastoalue, Kouvolan keskustan suuralueella. Se sijaitsee vanhan Kouvolan eteläosassa. Kankaron tilastoalueella on 5 700 asukasta. Kankaroon kuuluu Kankaronmäen, Eskolanmäen, Pyydysmäen, Haanojan, Vatajan, Rekolan ja Alakylän alueet.
AMX International AMX

AMX International AMX on italialais-brasilialainen, yksipaikkainen monitoiminen hävittäjäkone. Konetyypin merkintä on Italiassa A-11 Ghibli. Se saapui korvaamaan italialaisen Fiat G.91 -konetyypin. Konstruktuointiin osallistuivat Aeritalia, Aermacchi sekä Embraer. Ensilento tapahtui 1984, ja esittely 1989. Suoritusarvoiltaan ei AMX International AMX, Fiat G-91- tyypistä oleellisesti eroa. Suorituskykyisempi, Rolls-Royce Spey -tyyppinen suihkumoottori toi kuitenkin suuremman konetyypin kantavuuden, sekä pidentyneen taistelusäteen (556 km). Konetyypin yksilöitä on valmistunut vuosien 1984–1999 välillä, 206 koneyksilöä. 
Sen käyttäjämaat ovat Italia ja Brasilia. Konetyyppi kykenee käyttämään ilmataisteluohjuksia, sekä kuljettamaan noin 3 800 kg:n asekuorman. Näihin saattavat kuulua pommit, raketit, ja ohjukset. Brasilialaiset koneet käyttävät 2×30 mm DEFA-tykkejä, ja italialaiset 1×20 mm Vulcan-konetykkejä. Konetyyppi valmistui ennen Eurofighter Typhoonia, jota Italian ilmavoimat (AMI) ja Saab JAS 39 Gripenia, jota Brasilian ilmavoimat käyttää. Venezuelan ilmavoimat yritti tilata tämän tyypin koneita 12 koneyksilöä. Konekauppa hylättiin Yhdysvaltain painostuksesta. Tilattu konetyyppi olisi sisältänyt kiellettyjä rakenteita.
Italian illmavoimat poisti koneen käytöstä vuonna 2024. Lentokonetyyppi oli palvellut ilmavoimia 35-vuotta.
John Davies (uimari)

John Griffith Davies (17. toukokuuta 1929 Willoughby, New South Wales – 24. maaliskuuta 2020 Pasadena, Kalifornia, Yhdysvallat) oli australialaissyntyinen tuomari ja uinnin olympiavoittaja.
Davies voitti 200 metrin rintauinnissa olympiakultaa Helsingissä 1952. Hän kilpaili samalla matkalla myös Lontoon kesäolympialaisissa 1948, missä hän sijoittui neljänneksi yhdysvaltalaisuimarien vietyä kolmoisvoiton.
Davies sai Yhdysvaltain kansalaisuuden ja toimi liittovaltiotason tuomarina Kalifornian osavaltion keskisessä piirikunnassa vuosina 1986–1998. Davies toimi johtavana tuomarina mm. Rodney Kingin oikeudenkäynnissä Los Angelesin poliisilaitosta vastaan.
Katuruoka

Katuruoka viittaa tavallisesti nimensä mukaisesti katujen varrella myytäviin ja valmistettuihin ruokiin ja juomiin.
Katuruoan sosioekonominen merkitys on huomattava. Katuruoka usein merkittävän osan kaupunkialueiden alemman- ja keskiluokan päivittäisestä ravinnosta. Katuruoat ovat usein halpoja ja helposti saatavilla kodin ulkopuolella. Etenkin kehitysmaissa katuruoan valmistus tarjoaa myös elinkeinon miljoonille heikommin koulutettuunväestönosaan kuuluville. Katuruokaan liittyy myös omat ongelmansa. Monin paikoin katuruoan myyjät ja heidän asiakkaansa saattavat tuntea esimerkiksi ruoan välityksellä leviävien tautien riskit huonosti, mikä saattaa johtaa ruokamyrkytyksiin. Muita ongelmia saattavat olla esimerkiksi ruoan valmistukseen liittyvien jätteiden puutteellinen jätehuolto, katuja käyttävien myyjien mahdollisesti muodostamat liikenneongelmat jalankulkijoille ja lapsityövoiman käyttö.
Sosioekonominen kehitys saattaa vaikuttaa katuruoan käytön vähenemiseen. Oman kilpailunsa katuruoalle muodostaa esimerkiksi pikaruokalat. Kokonaan katuruoka ei ole kuitenkaan kadonnut edes kehittyneemmistä maista. Sen myyjät ovat kilpailleet esimerkiksi myyntiautoilla ja takeaway-annoksilla. Usein katuruoka on säilyttänyt paikallisten keittiöiden perinteet ja katuruoka on monesti helppo tapa tutustua paikalliseen ruokaperinteeseen. Katuruokakulttuuri on usein rikkaampaa lämpimissä maissa, joissa sää tekee esimerkiksi ruoan tarjoilusta ulkona helpompaa. Toisaalta maahanmuutto on tuonut uusia katuruokia esimerkiksi Eurooppaan.
Suomalaista katuruokakulttuuria edustavat nakkikioskit.
Vern Barberis

Verdi ”Vern” Barberis (27. kesäkuuta 1928 Melbourne – 6. tammikuuta 2005 Albury) oli australialainen painonnostaja ja olympiamitalisti.
Barberis voitti 67,5 kg:n painoluokassa olympiapronssia Helsingissä 1952. Melbournen kesäolympialaisissa 1956 hän sijoittui 11:nneksi ja vuoden 1953 MM-kilpailuissa neljänneksi.
Barberis toimi myöhemmin Australian painonnostoliiton puheenjohtajana.
Sana (artisti)

Sana (oik. Sanna Rönnberg, s. 5. maaliskuuta 1990 Espoo) on oululainen artisti, joka yhdistää musiikissaan poppia ja räppiä. 
Ura.
Rönnberg on aloittanut räpin tekemisen 8. luokalla ja julkaissut musiikkia omakustanteena vuodesta 2005 alkaen. Vuosina 2005–2011 hän julkaisi kappaleita mikseri.net-sivustolla. Harrastus muuttui ammattimaiseksi, kun vuonna 2017 Winning Team -yhtyeestä tunnettu Veli Hiidenmaa alkoi tuottaa Sanan musiikkia. Sittemmin yhteistyössä on ollut muitakin tuottajia, kuten esimerkiksi Miika Saloranta kappaleella "Upee" sekä "Kiitos ja hei "-kappaleen uudelleenjulkaisulla.
Rönnberg osallistui artistinimellään Sana vuoden 2018 X Factor -ohjelmaan, jossa hän kilpaili pitkäaikaisen keikkalaulajansa Relan eli Laura Wäreen kanssa. Kaksikko eteni ensimmäiseen livelähetykseen asti. X Factorin jälkeen kaksikon tiet kuitenkin erkanivat ja Sana alkoi keikkailla sooloartistina. Syksyllä 2022 Sanan keikkakokoonpano uudistui tanssijoiden voimin. Hänen keikkakokoonpanoissaan on toisinaan esiintynyt myös muun muassa rumpali ja kitaristi. 
Artistin uran kohokohtiin lukeutuu esiintyminen tanssijoidensa kanssa 50 Centin Suomen kiertueella loppuvuodesta 2022. Yksi hänen suurimmista hiteistään on alun perin vuonna 2007 ilmestynyt "Kiitos ja hei" -kappale, joka nousi 2020-luvulla TikTok-hitiksi. Sana julkaisi kappaleesta uuden version vuoden 2024 alussa.
Musiikilliset yhteistyöt.
Rönnberg on artistinimellä Sana tehnyt yhteistyötä lukuisten artistien, muusikoiden ja julkisuuden henkilöiden kanssa. Hänen kappaleillaan on vieraillut vuosien varsilla useita suomalaisia artisteja, muun muassa Panama Rayo ("Hävettäis olla sinä", 2012), Sini Ariell ("Itsevarma ja kaunis", 2014), Tanja Vähäsarja ("Pyysin poistumaan", 2012; "Toinen mahdollisuus", 2013, "Jos lähtisit", 2014), Maya Paakkari ("Haava", 2016; "Haava 2.0", 2019), Sani ("Mikä-Mikä-Maa", 2017) ja Aki Tykki ("Pelon hetkellä", 2018), Veli Hiidenmaa ("Sekopää", 2019) ja Lore ("Puhaltaa", 2022) sekä Miika ("Cool", 2024). 
Myös remix-kappaleiden taustalta löytyy julkisuuden henkilöitä. Tosi-tv-tähti Suvi Pitkänen eli Suvi B on remiksannut Sanan kappaleet "Tunne" (2019) ja "Supervoima" (2020) sekä Idleman eli muusikkona ja tosi-tv-tähtenä tunnettu Daniel Lehtonen on remiksannut kappaleen "Tää biisi on sulle" (2023).
Aktivismi.
Rönnberg on musiikkiuransa ohessa tunnettu aktivismista, joka keskittyy erityisesti koulukiusaamisen vastaiseen työhön ja päihdevalistustyöhön. Hän on muun muassa kiertänyt kouluissa koulupoliisina työskentelevän ylikonstaapeli Merja Rasinkankaan kanssa puhumassa rikollisuuden, koulukiusaamisen sekä päihteiden käytön vaikutuksista. Rönnberg on julkisuudessa puhunut avoimesti kohtaamastaan väkivallasta, koulukiusaamisesta ja omasta päihdetaustastaan sekä raitistumisestaan. Esimerkiksi kiusaamistaustaansa hän käsittelee myös musiikissaan.
Catherine-Dominique de Pérignon

Dominique-Catherine de Pérignon (31. toukokuuta 1754 Grenade – 25. joulukuuta 1818 Pariisi) oli Ranskan marsalkka, joka toimi komentajana Ranskan vallankumoussodissa ja Napoleonin sodissa.
Aatelissukuun syntynyt Pérignon aloitti sotilasuransa aliluutnanttina Lyonnaisin rykmentissä vuonna 1780. Hän erosi armeijasta jo kolmen vuoden kuluttua ja asettui asumaan Montechin kaupunkiin. Vallankumouksen puhjettua vuonna 1789 hänestä tuli Montechin kansalliskaartin everstiluutnantti. Hänet valittiin vuonna 1791 Haute-Garonnen edustajana lakiasäätävään kansalliskokoukseen, josta hän erosi ensimmäisen vallankumoussodan puhjettua toukokuussa 1792 palatakseen armeijaan. Pérignon palveli syyskuusta 1792 alkaen itäisten Pyreneiden armeijassa Espanjan-vastaisella rintamalla. Hänet ylennettiin syyskuussa 1793 prikaatikenraaliksi ja joulukuussa divisioonakenraaliksi. Hän toimi tammikuusta 1794 alkaen divisioonankomentajana. Kun kenraali Jacques François Dugommier kaatui marraskuussa 1794 Sierra Negran taistelussa, Pérignon otti välittömästi itäisten Pyreneiden armeijan komentoonsa ja voitti taistelun. Pérignon jatkoi hyökkäystä Espanjassa piirittämällä Rosesin, joka vallattiin helmikuussa 1795. Kärsittyään kesäkuussa 1795 tappion Bascaran taistelussa hän joutui väistymään ja hänen seuraajakseen tuli kenraali Barthélemy Schérer.
Pérignon valittiin syksyllä 1795 edustajaksi uuteen parlementtiin, viidensadan neuvostoon, mutta jo lokakuussa hänet nimitettiin Ranskan suurlähettilääksi Espanjaan. Hän neuvotteli vuonna 1796 San Ildefonson sopimuksen, jolla Espanja liittyi sotaan Ranskan puolelle. Pérignon jätti lähettilään tehtävän vuoden 1797 lopussa. Sodan puhjettua uudestaan hänet kutsuttiin lokakuussa 1798 Ranskan Italian-armeijaan ja hän otti komentoonsa Liguriaan sijoitetut joukot. Hän haavoittui pahoin elokuussa 1799 Novin taistelussa ja jäi venäläisten sotavangiksi. Pérignon päästettiin palaamaan Ranskaan vasta yli vuoden kestäneen sotavankeuden jälkeen vuoden 1800 lopussa. Hän oli sen jälkeen prikaatinkomentajana Toulousessa, mutta vuonna 1801 hänet nimitettiin edustajaksi uuteen senaattiin, jonka puhemieheksi hänet valittiin 1803. Napoleon antoi hänelle vuonna 1804 marsalkan arvon.
Pérignon nimitettiin vuonna 1806 Italiaan Parman ja Piacenzan sotilaskuvernööriksi. Vuonna 1808 hän sai kreivin arvon. Samana vuonna hänestä tuli Napolin kuvernööri. Napoleonin luovuttua kruunusta vuonna 1814 Pérignon siirtyi palvelemaan kuningas Ludvig XVIII:tta, joka teki hänestä päärin. Pérignon kieltäytyi tukemasta Napoleonia satapäiväisen keisarikunnan aikana vuonna 1815. Hän oli jäsenenä sotaoikeudessa, joka tuomitsi marsalkka Michel Neyn kuolemaan, ja hän äänesti kuolemantuomion puolesta. Pérignon toimi vielä komendanttina Toulousessa ja vuodesta 1816 Pariisissa. Hän sai markiisin arvon 1817 ja kuoli seuraavana vuonna.
Pérignonin nimi on kaiverrettu Pariisin Riemukaareen.
Neotenia

Neotenia tarkoittaa ihmisellä tai eläimellä nuorelle yksilölle tyypillisten piirteiden säilymistä aikuisuuteen. Piirteiden säilyminen johtuu eläimen kehityksen hidastumisesta tai viivästymisestä.
Neotenia on yleistä domestikoiduilla eläinlajeilla. Esimerkiksi monilla koiraroduilla on aikuisenakin pennun piirteitä, kuten lurppakorvat, lyhyet kuonot ja suuret silmät.
Nykyihmisellä neotenisia piirteitä on enemmän kuin sen läheisimmällä sukulaisella simpanssilla, joka kypsyy nopeammin. Nykyihmisellä on suhteellisen pieni leuka, litteät kasvot ja vähäkarvainen iho, mikä saa aikuisen ihmisen muistuttamaan epäkypsää simpanssia. Ihminen myös saavuttaa sukukypsyyden viisi vuotta simpanssia myöhemmin. Tutkijat ovat arvelleet, että nykyihmisen hidas kypsyminen on tehnyt ihmiselle mahdolliseksi kasvattaa suuremmat aivot kuin simpanssilla, sillä kypsymättömät aivot oppivat paremmin kuin kypsän yksilön aivot.
Naisilla on enemmän neotenisia piirteitä kuin miehillä. Tällaisia piirteitä ovat naisen paksumpi rasvakerros, korkea ääni sekä sirommat ja sileämmät kasvot. Eläintieteilijä Desmond Morrisin mukaan naisen neoteniset piirteet ovat kehittyneet herättämään heidän miespuolisissa kumppaneissaan suojelunhalua.
"Psykologinen neotenia" tarkoittaa lapsenomaisen käyttäytymisen säilymistä aikuisikään. Psykologi Bruce Charltonin mukaan nykyaika suosii psykologista neoteniaa, sillä nyky-yhteiskunta on entisajan yhteiskuntaa epävakaampi ja palkitsee muovautuvan mielen ja persoonallisuuden. Tästä esimerkki on korkeakoulutus, joka ihmisellä nykyisin jatkuu pitkälle kolmannelle vuosikymmenelle saakka ja edellyttää oppimiskyvyn säilyttämistä. Myös nykyajan joustavammat sosiaaliset roolit edellyttävät mukautumiskykyä. Perinteisissä yhteisöissä yleiset aikuistumisriitit ovat kadonneet, ja moni nykyihminen ei psykologisessa mielessä koskaan aikuistu. Yhtäältä tämä on tuottanut 1950-luvun jälkeen lukuisia "poikaneroja", mutta toisaalta joitain lapsenomaisia piirteitä pidetään epätoivottavina, kuten lyhytjännitteisyyttä, elämyshakuisuutta ja pinnallisuutta.
David Reich

David Emil Reich (s. 14. heinäkuuta 1974) on yhdysvaltalainen geneetikko, joka tunnetaan muinais-DNA:n tutkimuksistaan. Reich on tutkimusryhmänsä kanssa kehittänyt DNA:n tutkimusmenetelmiä ja selvittänyt muinaisten väestöjen muuttoliikkeitä ja geneettisiä taustoja.
Elämä ja ura.
David Reichin äiti on kirjailija Tova Reich ja isä professori Walter Reich. Hän kasvoi Washingtonissa.
Reich aloitti sosiologian opinnot Harvardissa mutta vaihtoi fysiikkaan ja sitten lääketieteeseen. Valmistuttuaan hän meni Oxfordin yliopistoon valmistautuakseen opintoihin lääketieteellisessä oppilaitoksessa. Oxfordissa Reich tapasi tohtori David B. Goldsteinin, joka tutki elävien ihmisten DNA:ta saadakseen tietoa heidän kaukaisista esi-isistään. Reich kiinnostui Goldsteinin tutkimusalasta.
Palattuaan Yhdysvaltoihin Reich sai töitä Harvard Medical Schoolista vuonna 2003. Reich ja matemaatikko Nick Patterson alkoivat kehittää uusia tilastollisia menetelmiä etsiäkseen geneettisestä datasta malleja. He keksivät tavan sen selvittämiseksi, periytyykö jokin populaatio kahdesta tai useammasta erillisestä ryhmästä.
Kun Reichin ja Pattersonin menetelmä oli saanut julkisuutta, ruotsalainen geneetikko Svante Pääbo kutsui vuonna 2006 heidät tutkimaan neandertalinihmisen ja nykyihmisen sukulaisuutta neandertalilaisen DNA:n kautta. Seuraavina vuosina Pääbo ja Reich tekivät useita merkittäviä löytöjä neandertalilaisen perimästä, kuten sen, että useimpien nykyihmisten DNA:ssa on risteytymisen seurauksena neandertalilaisen perimää. Reich kollegoineen osoitti myös denisovanihmisen ja nykyihmisen risteytyneen.
Reich perusti vuonna 2013 oman laboratorion. Hän ryhtyi tutkimaan ihmisen muinais-DNA:ta selvittääkseen ihmispopulaatioiden muinaisia liikkeitä. Hän otti käyttöön uudenlaisen menetelmän DNA:ta luunäytteistä. Reichin laboratorio julkaisi vuonna 2015 ensimmäiset tuloksensa 69 muinaisen eurooppalaisen DNA:sta. Sen jälkeen Reichin tutkimusryhmä on julkaissut lukemattomia samankaltaisia löytöjä muinaiskansoista ympäri maailmaa. Tulosten avulla on havaittu useita muinaisia muuttoliikkeitä sekä muinaiskansojen perimän yksityiskohtia.
Gibril (täsmennyssivu)

Gibril on egyptiläinen arabiankielinen muunnos Gabrielista. Gibril on egyptinkielinen muunnos traditionaalisesta arabiankielisestä translitteraatiosta Jibril.
Gibril on myös yleinen arabiankielinen etunimi ja sukunimi. Henkilöitä, joilla nimi on joko etunimenä tai sukunimenä ovat muun muassa:
Jibril (täsmennyssivu)

Jibril on arabiankielinen muunnos Gabrielista. 
Jibril on myös yleinen arabiankielinen etunimi ja sukunimi. Henkilöitä, joilla nimi on joko etunimenä tai sukunimenä ovat muun muassa:
Espanjan Länsi-Intia

Espanjan Länsi-Intia tai Espanjan Antillit ( tai "Las Antillas Occidentales") oli Espanjan Karibian siirtomaiden nimi. 
Espanjan valtaamat saaret olivat Hispaniola nykypäivän Haitissa ja Dominikaaninen tasavalta, Kuuba, Puerto Rico, Saint-Martin, Neitsytsaaret, Anguilla, Montserrat, Guadeloupe ja Pienet Antillit, Jamaika, Caymansaaret, Venezuela, Trinidad ja Islas de la Bahía. 
Kristoffer Kolumbuksen Amerikan tutkimusmatkat keskittyivät saariin, joista tulivat myöhemmin Espanjan Länsi-Intia. Saaret olivat myös ensimmäiset, jotka eurooppalaiset kolonisoivat pysyvästi. Espanjan Länsi-Intia oli myös Espanjan Amerikan imperiumin kestävin osa ja luovutettiin vasta vuonna 1898 Espanjan–Yhdysvaltain sodan loputtua. Espanja hallitsi yli kolmen vuosisadan ajan Karibian satamakaupunkien verkostoa, johon sisältyivät Havana (Kuuba), San Juan (Puerto Rico), Cartagena de Indias (Kolumbia), Veracruz (Meksiko) ja Portobelo (Panama). 
Jotkut pienemmät saaret vallattiin tai luovutettiin muille Euroopan siirtomaavalloille joko sodan tai diplomaattisten sopimusten seurauksena 1600- ja 1700-luvuilla. Muut kuten Dominikaaninen tasavalta itsenäistyivät 1800-luvulla.
Munajuusto

Munajuusto eli hämäläisjuusto on yleensä kotona valmistettu tuorejuusto, joka kuuluu Hämeen perinneruokiin. Se on piimäjuuston muunnos, johon on lisätty kananmunia. Munajuustoa valmistettaessa maidon ja piimän seosta kuumennetaan ja siihen lisätään juustonjuoksutetta, jolloin saadaan juustomassaa, johon lisätään munia, suolaa ja toisinaan voita. Massasta valutetaan nestettä juustokehässä tai lävikössä ja massa paahdetaan uunissa. Juustonjuoksutetta ei tarvita, jos piimä on riittävän hapanta. 
Myynnissä on muun muassa Ilves-nimistä munajuustoa, joka on kuoretonta, sisukseltaan keltaista ja päältä voimakkaan keltaista. Juuston on muodoltaan matala katkaistu kartio ja se sopii juustotarjottimelle tai alku- tai jälkiruoaksi. Joskus munajuusto grillataan tai paahdetaan avotulella ja voidaan sen jälkeen vielä kypsyttää.
Maustekastike

Maustekastike on ruoan maustamiseen käytettävä kastike, jota käytetään etenkin liharuoissa. Maustekastike laitetaan ruokaan yleensä kylmänä joko valmistusvaiheessa tai kukin ruokailija lisää sitä ruokaillessaan haluamansa määrän. Sen perusosana on tavallisesti hedelmäsose, soijakastike, tomaattisose tai viinietikka ja sekaan lisätään halutut mausteet.
Maustekastikkeita ja niitä kiinteämpiä, mutta kuitenkin notkeita maustetahnoja ja maustesoseita ovat esimerkiksi:
Minetit

Minetit on tamperelainen joukkuevoimisteluryhmä. Joukkue on voittanut naisten sarjan maailmanmestaruuden vuosina 2015, 2017, 2021 ja 2024 sekä Euroopan mestaruuden 2016.
Joukkue kuuluu Tampereen Urheiluakatemiaan sekä Suomen Voimisteluliiton maajoukkueeseen.
Historia.
Minettien MM-kultaa voittanut kilpailujoukkue perustettiin vuonna 2011. Joukkue kuului aluksi Tampereen Voimistelijoihin, mutta vaihtoi seuraa Tampereen Sisuun vuonna 2018. Syksyllä vuonna 2012 Team Minetit -nimellä kilpaillut Minetit voitti 12–14-vuotiaiden SM-hopeaa.
Salasurma

Salasurma () oli Ruotsin ja Suomen vanhassa lainsäädännössä sellainen henkirikos, jonka tekijää ei pystytty saamaan selville. Jos löydettiin ruumis, jossa oli merkkejä väkivallasta, eikä surmaajaa pystytty selvittämään vuoden kuluessa, tuli kihlakunnan tai laivakunnan maksaa erityinen salasurmasakko rauhanjärjestyksen ylläpitämiseksi. Muutaman vanhan ruotsalaisen lain mukaan joissakin tapauksissa maksajaksi joutui kylä tai lähimmät kylät. Jos surmattu löydettiin suljetusta huoneesta, joutui huoneen omistaja vanhimpien lakien mukaan maksamaan sakkoa. Eri laeissa sakon suuruus oli erisuuruinen ja osa sakosta meni kuninkaalle ja osa vainajan perillisille.
Vuodelta 1442 peräisin olevan kuningas Kristofferin maanlain mukaan kihlakunnan tuli maksaa salataposta 40 markkaa, josta kuningas sai puolet ja vainajan perilliset toisen puolikkaan.
Vuoden 1734 lain rikoskaaressa tällainen säännös oli vielä mukana:
"Jos mies eli waimo löytään maalla tapettuna, ja ei jocu tule tappoon laillisesti sidotuxi, yön ja wuoden sisällä, eli syystä sijtä epäluulon alla; nijn pitä kihlacunnan manttalin jälken maxaman sackoa sen salatapon edestä sata talaria: Ottacon Cuningas puolen, ja toisen puolen asianomainen."